b'\n_START_ARTICLE_\nPolimerazin\xc4\x97 grandinin\xc4\x97 reakcija\n_START_PARAGRAPH_\nPolimerazin\xc4\x97 grandinin\xc4\x97 reakcija (PGR, angl. polymerase chain reaction, PCR)\xc2\xa0\xe2\x80\x93 tai molekulin\xc4\x97s biologijos metodas, leid\xc5\xbeiantis padauginti (amplifikuoti) DNR in vitro (m\xc4\x97gintuv\xc4\x97lyje).\n_START_SECTION_\nPradmenys\n_START_PARAGRAPH_\nNorint padauginti esam\xc4\x85 DNR sek\xc4\x85, reikia \xc5\xbeinoti, kokie nukleotidai yra jos galuose. Pirmiausia cheminiais metodais susintetinami du DNR pradmenys, i\xc5\xa1 kuri\xc5\xb3 pirmasis atitinka dauginamos sekos prad\xc5\xbei\xc4\x85, o antrasis\xc2\xa0\xe2\x80\x93 kitos (papildan\xc4\x8dios) DNR grandin\xc4\x97s pabaig\xc4\x85. Dauginama DNR yra dvigrand\xc4\x97, taigi abu pradmenys joje turi savo prikibimo vietas.\n_START_SECTION_\nDNR polimeraz\xc4\x97\n_START_PARAGRAPH_\nGreta pradmen\xc5\xb3, \xc4\xaf reakcijos tirpal\xc4\x85 dedama DNR polimeraz\xc4\x97 ir vis\xc5\xb3 jai veikti reikaling\xc5\xb3 chemini\xc5\xb3 med\xc5\xbeiag\xc5\xb3. Kadangi mi\xc5\xa1inys bus kaitinamas, \xc5\xa1is fermentas turi b\xc5\xabti i\xc5\xa1 kar\xc5\xa1\xc4\x8diui atsparaus organizmo._NEWLINE_\xc5\xa0ios reakcijos s\xc4\x85lygomis DNR polimeraz\xc4\x97 tuomet gali sintetinti DNR grandin\xc4\x99, t\xc4\x99sdama j\xc4\x85 nuo prikibusio pradmens:_NEWLINE_DNR polimeraz\xc4\x97 negali prad\xc4\x97ti sintez\xc4\x97s bet kurioje DNR vietoje. Naujai sintetinamos DNR seka komplementari (A prie\xc5\xa1 T, T prie\xc5\xa1 A, G prie\xc5\xa1 C ir C prie\xc5\xa1 G) kaip matrica naudojamos senos DNR sekai.\n_START_SECTION_\nGalimyb\xc4\x97s\n_START_PARAGRAPH_\nNorint \xc5\xa1iuo metodu padauginti DNR fragment\xc4\x85, pakanka \xc5\xbeinoti jo kra\xc5\xa1t\xc5\xb3 sud\xc4\x97t\xc4\xaf; ilgis ir vidurio seka gali b\xc5\xabti ne\xc5\xbeinomi. Ta\xc4\x8diau DNR polimeraz\xc4\x97 kartais daro klaidas, tod\xc4\x97l jei DNR dauginama sekai nustatyti, PGR ir po to sekant\xc4\xaf sekos nustatym\xc4\x85 reikia kartoti ma\xc5\xbeiausiai dukart._NEWLINE_PGR leid\xc5\xbeia amplifikuoti ma\xc5\xbe\xc4\x85 DNR kiek\xc4\xaf iki reikiamo kiekio tolimesniems tyrimams (lig\xc5\xb3 detekcijai, t\xc4\x97vyst\xc4\x97s nustatymui, gen\xc5\xb3 klonavimui ir kt.) Juo galima patikrinti, ar tiriamame genome yra dviem \xc5\xbeinomais pradmenimis apribota seka ir taip nustatyti, ar \xc5\xa1is organizmas turi (ar galb\xc5\xabt evoliucin\xc4\x97je praeityje tur\xc4\x97jo) \xc5\xbeinomos sekos gen\xc4\x85. Kai kada skirtinguose organizmuose skiriasi pradmenimis apribotos sekos ilgis. Kadangi padaugintos sekos ilg\xc4\xaf nustatyti nesunku, tokios sekos naudojami kaip \xe2\x80\x9edirbtiniai genai\xe2\x80\x9c, kuri\xc5\xb3 at\xc5\xbevilgiu (panaudojant persikry\xc5\xbeiavimo d\xc4\x97snius) nustatoma su paveldimomis ligomis ar \xc5\xa1iaip i\xc5\xa1ori\xc5\xa1kai stebimais po\xc5\xbeymiais susijusio geno pad\xc4\x97tis._NEWLINE_\xc4\xaeprastiniu PGR gali b\xc5\xabti padauginamas ne ilgesnis kaip keleto t\xc5\xabkstan\xc4\x8di\xc5\xb3 nukleotid\xc5\xb3 por\xc5\xb3 fragmentas.\n_START_SECTION_\nVariantai\n_START_PARAGRAPH_\nNaudojant atvirk\xc5\xa1tin\xc4\x99 transkriptaz\xc4\x99, galima gauti PGR reakcij\xc4\x85, kurios pradin\xc4\x97 matrica yra RNR.\n_START_SECTION_\nB\xc5\xabtini komponentai\n_START_PARAGRAPH_\nPGR reakcijos tirpale turi b\xc5\xabti DNR matrica, pradmenys, dNTP, DNR polimeraz\xc4\x97, buferin\xc4\x97 sistema, kofaktorius Mg\xc2\xb2\xe2\x81\xba. Taip pat reikalingas specialus prietaisas (termocikleris), kuris periodi\xc5\xa1kai kei\xc4\x8dia reakcijos tirpalo temperat\xc5\xabr\xc4\x85.\n_START_SECTION_\nIstorija\n_START_PARAGRAPH_\nPraeityje lietuvi\xc5\xb3 biochemikai pasigamindavo \xc5\xa1\xc4\xaf prietais\xc4\x85 i\xc5\xa1 kompiuterinio spausdintuvo, priversdami jo galvut\xc4\x99 kilnoti m\xc4\x97gintuv\xc4\x97l\xc4\xaf po skirtingos temperat\xc5\xabros tirpalus. Para\xc5\xa1ydavo jie ir tam reikaling\xc4\x85 programin\xc4\x99 \xc4\xafrang\xc4\x85.'